गुरुवार को एशिया कप टूर्नामेंट खत्म होने के बाद शाहिद अफरीदी बांग्लादेश से लौट रहे थे.अफरीदी के भाई ने पाकिस्तानी मीडिया को बताया कि प्रशंसकों की भीड़ खिलाड़ी का ऑटोग्राफ लेने की कोशिश कर रहे थे जिस दौरान हुई धक्का मुक्की में अफरीदी की बेटी गिर गई.इसी के बाद गुस्साए शाहिद अफरीदी ने प्रशंसकों पर थप्पड़ और घूंसों से प्रहार शुरू कर दिया. टेलीविजन चैनलों में चल रहे वीडियों में गुलाबी टी-शर्ट पहने दिख रहे अफरीदी ने एक प्रशंसक को लात भी मारने की कोशिश की. अफरीदी के भाई मुश्ताक ने बीच बचाव कर स्थिती को नियंत्रित किया.हालांकि बाद में अफरीदी ने माना कि उन्होंने हवाई अड्डे पर जो किया वो सही नहीं था, लेकिन उन्होंने ये भी कहा कि बेटी को धक्का लगना उनसे सहा नहीं गया.पीटीआई के अनुसार पाकिस्तानी टीवी चैनल डॉन न्यूज में अफरीदी ने कहा, “मुझे पता है कि मैने जो किया वो गलत था. मुझे संयम बरतना चाहिए था. लेकिन जब बेटी को धक्का लगा तो मै इसे सह नही पाया.”अफरीदी के भाई ने कहा कि इस झगड़े में शामिल व्यक्ति अफरीदी का प्रशंसक नहीं था.